3. การประกอบธุรกิจของแต่ละกลุ่มธุรกิจ

3.1 ลักษณะผลิตภัณฑ์หรือบริการธุรกิจ

  บริษัท โรงพยาบาลบำรุงราษฎร์ จำกัด (มหาชน) (“บริษัท”)

  บริษัทเป็นผู้ดำเนินกิจการโรงพยาบาล บำรุงราษฎร์ในกรุงเทพมหานคร และเป็นผู้ที่ทำรายได้หลัก
  โดยรายได้จากกิจการโรงพยาบาลของบริษัท คิดเป็น 95.9% ของรายได้รวมทั้งหมด

  โรงพยาบาลใช้ระบบสารสนเทศทางการแพทย์ Hospital2000 ที่ทันสมัย
  และมีการบริการที่สามารถแบ่งได้ดังต่อไปนี้

  1. การบริการผู้ป่วยนอก มีศูนย์บริการผู้ป่วยนอกจำนวน 34 ศูนย์ และคลินิกตรวจผู้ป่วย 135
  ห้อง สามารถรองรับผู้ป่วยนอกได้ 3,500 คนต่อวัน รายละเอียดของศูนย์ มีดังต่อไปนี้

+---------------------------------+------------------------------------+
|   • ศูนย์ภูมิแพ้                     |   • ศูนย์กายภาพบำบัด                  |
+---------------------------------+------------------------------------+
|   • ศูนย์หู คอ จมูก                 |   • ศูนย์เลเซอร์ผิวหนัง                 |
+---------------------------------+------------------------------------+
|   • ศูนย์ศัลยกรรมตกแต่ง             |   • ศูนย์เบาหวาน                     |
+---------------------------------+------------------------------------+
|   • ศูนย์เวชศาสตร์การบิน            |   • ศูนย์อายุรกรรม                    |
+---------------------------------+------------------------------------+
|   • ศูนย์เลเซอร์สายตา              |   • ศูนย์คุณภาพการนอนหลับ              |
+---------------------------------+------------------------------------+
|   •                             |   • ศูนย์ไตเทียม                      |
|   ศูนย์ตรวจสมรรถภาพการทำงานของปอด |                                    |
+---------------------------------+------------------------------------+
|   • ศูนย์สุขภาพจิต                  |   • ศูนย์ประสาทวิทยา                  |
+---------------------------------+------------------------------------+
|   • ศูนย์การเจริญพันธุ์               |   • ศูนย์หลอดเลือดสมอง                |
+---------------------------------+------------------------------------+
|   • ศูนย์รังสีวิทยา                  |   • ศูนย์ทางเดินอาหาร-ตับ              |
+---------------------------------+------------------------------------+
|   • ศูนย์เต้านม                    |   • ศูนย์ศัลยกรรมออร์โธปิดิกส์            |
+---------------------------------+------------------------------------+
|   • ศูนย์ตรวจสุขภาพ                |   • ศูนย์ศัลยกรรม                     |
+---------------------------------+------------------------------------+
|   • ศูนย์ฟื้นฟูสมรรถภาพ              |   • ศูนย์ส่งเสริมพัฒนาการเด็กพิเศษ        |
+---------------------------------+------------------------------------+
|   • ศูนย์กุมารเวช                  |   • ศูนย์พยาธิวิทยา                    |
+---------------------------------+------------------------------------+
|   • ศูนย์หัวใจ                     |   • ศูนย์ทางเดินปัสสาวะ                |
+---------------------------------+------------------------------------+
|   • ศูนย์ผิวหนัง                    |   • ศูนย์ฉุกเฉิน                       |
+---------------------------------+------------------------------------+
|   • ศูนย์ทันตกรรม                  |   • ศูนย์วินิจฉัยโดยการส่องกล้อง          |
+---------------------------------+------------------------------------+
|   • ศูนย์ฮอไรซัน                   |   • ศูนย์สูติ-นรีเวช                    |
+---------------------------------+------------------------------------+

  2. การบริการผู้ป่วยใน มีจำนวนเตียง 554 เตียง โดยที่ ณ วันที่ 31 ธันวาคม 2549
  โรงพยาบาลมีเตียงพร้อมให้บริการ จำนวน 449 เตียง

  3. การพยาบาลฉุกเฉินและห้องผ่าตัด มีแผนกผู้ป่วยฉุกเฉิน ซึ่งเปิดบริการตลอด 24 ชั่วโมง
  พร้อมด้วยคณะแพทย์เฉพาะทาง และมีห้องผ่าตัดจำนวน 19 ห้อง
  ที่เพียบพร้อมด้วยเครื่องมือและอุปกรณ์ที่ทันสมัย

  ในปี 2549 บริษัทได้ให้บริการรักษาผู้ป่วยทั้งสิ้นกว่าหนึ่งล้านคน โดยที่ฐานลูกค้าของโรงพยาบาล
  สามารถแบ่งได้ 2 วิธี ดังต่อไปนี้

  1. ผู้ป่วยในและผู้ป่วยนอก (% ของรายรับรวม)

  -----------------------------------------------------------------------
  []

  -----------------------------------------------------------------------

  ข้อมูล ณ วันที่ 31 ธันวาคม 2549

  2. ผู้ป่วยในประเทศและผู้ป่วยต่างประเทศ

  บริษัทประสบความสำเร็จอย่างต่อเนื่องในการเพิ่มผู้ป่วยจากต่างประเทศ
  จนมีฐานลูกค้าชาวต่างชาติที่เข้มแข็ง ในปี 2549
  โรงพยาบาลบำรุงราษฎร์ในกรุงเทพมหานครได้ให้บริการรักษาผู้ป่วยชาวต่างชาติจากกว่า 190
  ประเทศ รวมกว่า 430,000 คน
  โดยที่ประเทศที่ทำรายได้สูงสุดให้กับบริษัทสามอันดับแรกคือสหรัฐอาหรับเอมิเรสต์ สหรัฐอเมริกา
  และโอมาน รูปภาพต่อไปนี้
  แสดงถึงรายรับของบริษัทแบ่งตามผู้ป่วยในประเทศและผู้ป่วยต่างประเทศ 5 ปีที่ผ่านมา (%
  ของรายรับรวม)

  -----------------------------------------------------------------------
  []

  -----------------------------------------------------------------------

  บริษัทมีแผนงานที่จะขยายและยกระดับการให้บริการของโรงพยาบาลในกรุงเทพมหานครในอีก 5
  ปีข้างหน้า ซึ่งรวมถึงการเปิดอาคารใหม่สำหรับผู้ป่วยนอก
  การขยายการให้บริการคนไข้ในไปยังอาคาร BH Tower
  และการปรับปรุงและยกระดับอาคารโรงพยาบาลในปัจจุบัน เนื่องจากอาคารปัจจุบัน ได้เปิดใช้มา
  10 ปีแล้ว

  อาคารใหม่สำหรับผู้ป่วยนอกเป็นอาคารสูง 22 ชั้น โดย 10 ชั้นแรกเป็นที่จอดรถ และ 12
  ชั้นข้างบนเป็นคลินิกคนไข้นอก
  บริษัทมีแผนการที่จะเปิดให้บริการทีละชั้นตามความต้องการพื้นที่ที่เพิ่มขึ้น และคาดว่าจะใช้เวลา
  5-7 ปีกว่าจะเปิดใช้ทั้งอาคาร ในเดือนกุมภาพันธ์ ปี 2550 บริษัทได้เปิดที่จอดรถให้ผู้ป่วยทั่วไป
  และเปิดชั้น 11 เพื่อให้บริการศูนย์ตรวจสุขภาพ
  เป็นศูนย์แรกในอาคารผู้ป่วยนอกใหม่ในเดือนมีนาคม 2550

  นอกจากนั้น บริษัทมีแผนระยะยาวในการขยายพื้นที่การให้บริการผู้ป่วยใน
  เพื่อให้สอดคล้องกับการเพิ่มขึ้นของพื้นที่การให้บริการผู้ป่วยนอก บริษัทมีแผนที่จะซื้อคืนอาคาร BH
  Tower จากบมจ. ธนาคารกรุงเทพ และค่อยๆปรับเปลี่ยนอาคารให้เป็นเตียงสำหรับผู้ป่วยใน
  บริษัทได้โอนอาคาร BH Tower ให้ บมจ. ธนาคารกรุงเทพ
  เพื่อเป็นส่วนหนึ่งในการปรับโครงสร้างหนี้ของบริษัทหลังจากวิกฤตทางเศรษฐกิจในปี 2540
  และในปัจจุบัน บริษัทเช่า อาคาร BH Tower
  จากธนาคารเพื่อใช้สำหรับเป็นที่พักอาศัยของครอบครัวและญาติของผู้ป่วย

  ส่วนที่สามของแผนการขยายโรงพยาบาล คือการปรับปรุงและยกระดับอาคารโรงพยาบาลปัจจุบัน
  เนื่องจากอาคารปัจจุบัน ได้เปิดไห้บริการมา 10 ปีแล้ว
  ซึ่งรวมถึงการค่อยๆปรับปรุงห้องพักผู้ป่วยในที่ใช้อยู่ในปัจจุบัน
  และการขยายคลินิกคนไข้นอกบางส่วนที่จะยังคงอยู่ในอาคารเดิม หลังจากที่คลินิกคนไข้นอกอื่น
  ได้ย้ายไปอาคารใหม่แล้ว

  หลังจาก 5-7 ปีในการขยายพื้นที่การให้บริการ ความสามารถในการให้บริการของบริษัท
  จะเพิ่มขึ้นเป็น 650 เตียงและผู้ป่วยนอก 6,000 คนต่อวัน
  ซึ่งเท่ากับการเพิ่มขึ้นเกือบสองเท่าของความสามารถในการให้บริการในปัจจุบัน
  และจะทำให้โรงพยาบาลบำรุงราษฎร์ เป็นหนึ่งในคลินิกผู้ป่วยนอกที่ใหญ่ที่สุดในโลก

  บริษัท บำรุงราษฎร์ อินเตอร์เนชั่นแนล จำกัด (“BIL”)

  BIL เป็นบริษัทย่อยที่บริษัทถือหุ้นอยู่ 51% ทำหน้าที่เป็นบริษัท holding
  โดยมีวัตถุประสงค์เพื่อการลงทุนในธุรกิจที่เกี่ยวกับการให้บริการรักษาพยาบาลโดยการร่วมทุนกับผู้ร่วมทุนในประเทศนั้นๆ
  พร้อมกับให้บริการเป็นที่ปรึกษาและบริหารจัดการโรงพยาบาล ในปัจจุบัน BIL
  ได้ลงทุนในโรงพยาบาลสองแห่งในประเทศฟิลิปปินส์และสหรัฐอาหรับเอมิเรสต์

  BIL ได้ลงทุน 43.25% ใน เอเชียน ฮอลพิทอล อิงค์ (AHI) ในปี 2548 AHI
  เป็นโรงพยาบาลเอกชนขนาดใหญ่แห่งแรกในบริเวณกรุงมะนิลา ซึ่งเปิดดำเนินการในปี 2545
  AHI มีขนาด 258 เตียง ตั้งอยู่ทางใต้ของกรุงมะนิลา
  และมีเครื่องมือทางการแพทย์ที่ทันสมัยและคณะแพทย์ผู้เชี่ยวชาญ
  โดยเฉพาะอย่างยิ่งในด้านโรคหัวใจ AHI
  มีกลุ่มลูกค้าเป้าหมายที่ใกล้เคียงกับโรงพยาบาลบำรุงราษฎร์ กรุงเทพมหานคร
  คือประชากรที่เป็นชนชั้นกลางขึ้นไป

  ในปี 2549 BIL ได้ลงทุนในสัดส่วน 49% กับ Istithmar
  ซึ่งเป็นหน่วยงานในการลงทุนของรัฐบาลสหรัฐอาหรับเอมิเรสต์
  เพื่อดำเนินกิจการโรงพยาบาลเอกชนขนาด 250 เตียงภายใต้ชื่อ โรงพยาบาลบำรุงราษฎร์ดูไบ
  ในขณะนี้ อยู่ระหว่างการก่อสร้าง ซึ่งคาดว่าจะสามารถเปิดให้บริการได้ในปี 2552

  นอกจากการลงทุนทั้งสองโครงการ BIL มีเป้าหมายที่จะหาโอกาสในการลงทุนใหม่ๆในภูมิภาค
  ในเดือนกรกฎาคม 2549 BIL ได้มีการเพิ่มทุน และมีพันธมิตรใหม่เพิ่มขึ้น คือ Istithmar,
  Temasek และ บมจ. ธนาคารกรุงเทพ นอกจากเงินทุนที่ได้
  พันธมิตรใหม่ยังช่วยในการจัดหาโอกาสในการลงทุนใหม่ๆ และเครือข่ายพันธมิตรในภูมิภาคของตน
  หลังจากการเพิ่มทุน การถือหุ้นใน BIL ของบริษัทได้ลดลงจาก 100% เป็น 51%

3.2 ภาวะอุตสาหกรรมและการแข่งขัน

  ณ สิ้นปี 2546 ประเทศไทยมีโรงพยาบาลเอกชนทั้งสิ้น 346 แห่ง โดยที่ 100 แห่ง
  อยู่ในกรุงเทพมหานคร ความต้องการของผู้ป่วยยังมีการขยายตัวตามผลิตภัณฑ์มวลรวม (GDP)
  ที่เพิ่มมากขึ้นและการที่ประชากรมีอายุยืนยาวขึ้น อย่างไรก็ตาม
  การให้บริการของธุรกิจการแพทย์ในประเทศไทยมีปริมาณมากกว่าความต้องการของผู้ป่วยในประเทศ
  ซึ่งเป็นผลให้การแข่งขันระหว่างโรงพยาบาลเอกชนมีความรุนแรง
  โดยโรงพยาบาลเอกชนในกรุงเทพมหานครมีการปรับปรุงอย่างต่อเนื่องเพื่อให้ทัดเทียมกับโรงพยาบาลบำรุงราษฎร์
  ทั้งในด้านคุณภาพการให้บริการและการปรับปรุงอาคารและสิ่งอำนวยความสะดวก อย่างไรก็ตาม
  อุตสาหกรรมการแพทย์เอกชนในประเทศไทย เป็นการแข่งขันแบบไม่สมบูรณ์ (fragmented
  market)
  และมีโรงพยาบาลเอกชนเพียงไม่กี่แห่งที่ดำเนินงานได้เต็มความสามารถในการให้บริการ

  ตลาดที่มีขนาดใหญ่กว่าและขยายตัวเร็วกว่าความต้องการในประเทศ
  คือตลาดการท่องเที่ยวเชิงสุขภาพ (Medical Tourism) มีการคาดการณ์ว่า
  อุตสหกรรมการท่องเที่ยวเชิงสุขภาพระดับโลกจะมีการเติบโตอย่างมั่นคง
  เนื่องจากมีผู้เดินทางออกนอกประเทศเพื่อใช้บริการรักษาพยาบาลมากยิ่งขึ้น
  คู่แข่งในภูมิภาคของประเทศไทยที่สำคัญคือ โรงพยาบาลในประเทศต่างๆ เช่นสิงคโปร์ มาเลเซีย
  และอินเดีย
  โรงพยาบาลเอกชนในประเทศไทยมีความได้เปรียบในการแข่งขันเมื่อเทียบกับหลายๆประเทศ
  เนื่องจากประเทศไทยมีองค์ประกอบที่แตกต่าง คือคุณภาพการรักษาพยาบาลที่สูง
  ความสามารถในการเข้าถึงได้ง่ายของผู้ป่วย และราคาที่สามารถจ่ายได้
  รวมถึงการที่ประเทศไทยเป็นจุดหมายที่เป็นที่นิยมของนักท่องเที่ยว
  และมีโครงสร้างพื้นฐานของประเทศที่ดี และในประเทศไทยเอง
  มีโรงพยาบาลเอกชนเพียงไม่กี่แห่ง ที่มีบริการทางการแพทย์ครบทุกสาขา
  และสามารถตอบสนองความต้องการของคนไข้ชาวต่างชาติได้

  กลยุทธ์ในการแข่งขันของบริษัท คือการรักษาคุณภาพในการบริการที่เป็นเลิศและแตกต่าง
  ซึ่งรวมถึงการที่โรงพยาบาลบำรุงราษฎร์เป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล
  (JCIA) นอกจากนี้
  บริษัทมีนโยบายในการกำหนดราคาอยู่ในระดับเดียวกับโรงพยาบาลเอกชนชั้นนำในประเทศและขณะเดียวกันเป็นราคาที่แข่งขันได้ในภูมิภาคเอเชีย

  สำหรับการแข่งขันในระดับภูมิภาค
  นอกจากการรักษาคุณภาพและการกำหนดราคาดังที่กล่าวข้างต้นแล้ว
  บริษัทมีแผนที่จะรักษาความเป็นผู้นำในอุตสาหกรรมโดยการขยายการให้บริการของโรงพยาบาลไปยังตลาดกลุ่มเป้าหมายอื่นผ่านการลงทุนในโรงพยาบาลในต่างประเทศ
  ซึ่งปัจจุบันรวมถึงประเทศฟิลิปปินส์ และตะวันออกกลาง นอกจากนี้
  บริษัทมีสำนักงานตัวแทนในต่างประเทศ 20 แห่งในตลาดที่สำคัญ
  และมีการจัดตั้งศูนย์บริการผู้ป่วยต่างชาติอย่างเป็นทางการ
  เพื่ออำนวยความสะดวกให้แก่คนไข้ชาวต่างชาติ อีกทั้งเป็นศูนย์รับย้ายผู้ป่วย (Tertiary
  Referral Center) จากทั้งในและนอกประเทศ

กลุ่มผู้ป่วยเป้าหมาย

  กลุ่มผู้ป่วยเป้าหมายภายในประเทศ คือผู้ป่วยชาวไทยระดับกลางจนถึงระดับบน

  สำหรับกลุ่มผู้ป่วยหลักจากต่างประเทศนั้น สามารถแบ่งได้เป็น 2 ประเภท
  คือชาวต่างชาติที่อยู่ในประเทศไทย ซึ่งมีอยู่ประมาณ 3
  ล้านคนในเขตกรุงเทพและปริมณฑลและชาวต่างชาติที่ทำงานอยู่ในภูมิภาคเอเชีย
  (Expatriates) และอีกประเภทหนึ่ง
  คือชาวต่างชาติจากประเทศที่มาตรฐานการรักษาพยาบาลยังไม่ดีพอ
  ประเทศที่มีค่าใช้จ่ายในการรักษาพยาบาลสูง
  หรือประเทศที่ต้องรอนานในการรับการรักษาพยาบาล

  นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและจากโรงพยาบาลอื่นที่ส่งผู้ป่วยมาให้
  (Referral Patient) ทั้งจากในประเทศและจากต่างประเทศ

การจำหน่ายและช่องทางการจำหน่าย

  ด้วยชื่อเสียงของโรงพยาบาลบำรุงราษฎร์ที่สะสมมากว่า 26 ปี
  ทั้งในด้านการให้บริการรักษาโรคอย่างครบวงจรและการรักษาโรคที่มีความซับซ้อน
  โรงพยาบาลมีเครือข่ายในการรับผู้ป่วยจากโรงพยาบาลทั้งในประเทศและจากต่างประเทศ
  นอกจากนี้โรงพยาบาลยังมีสัญญากับบริษัทคู่สัญญา ในการที่จะให้บริการแก่บุคลากรของบริษัทนั้นๆ
  และมีสัญญากับบริษัทประกันภัยต่างๆ อีกประมาณ 1,000 แห่ง

  สำหรับตลาดต่างประเทศ บริษัทได้แต่งตั้งสำนักงานตัวแทน 20 แห่ง

3.3 การจัดหาผลิตภัณฑ์หรือบริการ

ปริมาณการให้บริการสูงสุด

  ณ วันที่ 31 ธันวาคม

  ----------------------------- ------------- -------------- --------------
  คนไข้ใน                        2549          2548           2547

  จำนวนเตียงที่มี                   554           554            554

  จำนวนเตียงที่พร้อมให้บริการ         449           457            442

  อัตราความสามารถในการให้บริการ*   163,885       166,805        161,772

  อัตราการครองเตียง (เตียง)        124,685       123,202        120,888

  อัตราการครองเตียง (ร้อยละ)       76.08         73.85          74.73
  ----------------------------- ------------- -------------- --------------

*อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

  ณ วันที่ 31 ธันวาคม

  -------------------------------- ------------ ------------ ------------
  คนไข้นอก                          2549         2548         2547

  ความสามารถในการให้บริการต่อวัน (คน)  3,500        3,500        3,500

  จำนวนผู้ป่วยนอกเฉลี่ยต่อวัน (คน)        2,833        2,768        2,686

  อัตราเฉลี่ยการใช้บริการ (ร้อยละ)       80.94        79.09        76.76
  -------------------------------- ------------ ------------ ------------

  เนื่องจากปริมาณคนไข้ของโรงพยาบาลเพิ่มขึ้นอย่างต่อเนื่อง
  โรงพยาบาลจึงมีแผนในการขยายพื้นที่การให้บริการ เพื่อรองรับความต้องการที่เพิ่มขึ้น
  รายละเอียดของโครงการ อยู่ในหัวข้อที่ 6 โครงการในอนาคต

วัตถุดิบและผู้จัดจำหน่ายวัตถุดิบ

  วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
  บริษัทมีนโยบายการจัดหาวัตถุดิบจากบริษัทที่มีสำนักงานในประเทศ โดยมีผู้จัดจำหน่ายมากกว่า
  500 ราย โรงพยาบาลจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์
  นอกจากนี้ บริษัทมีระบบการบริหารจัดการในการจัดซื้อ
  และการสำรองสินค้าคงคลังที่มีประสิทธิภาพ ซึ่งรวมถึงการประเมินความเหมาะสมในด้านราคา
  ประสิทธิภาพ และคุณภาพของสินค้า

ผลกระทบต่อสิ่งแวดล้อม

  โรงพยาบาลบำรุงราษฎร์ ได้ตระหนักและให้ความสำคัญต่อการอนุรักษ์พลังงาน สิ่งแวดล้อม
  และทรัพยากรธรรมชาติเป็นอย่างยิ่ง
  โดยบริษัทมีนโยบายสิ่งแวดล้อมที่ให้พนักงานทุกคนช่วยกันอนุรักษ์สิ่งแวดล้อมและทรัพยากรธรรมชาติ
  อีกทั้งมุ่งเน้นสนับสนุนกิจกรรมต่างๆ เพื่อรักษาไว้ซึ่งความปลอดภัยขององค์กรและชุมชน
  และมีการใช้ทรัพยากรอย่างมีประสิทธิภาพซึ่งรวมถึงการประหยัดพลังงาน
  และการนำวัสดุต่างๆกลับมาใช้ นอกจากนี้
  พนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามกฏระเบียบและข้อบังคับของภาครัฐ
  และนโยบายสิ่งแวดล้อมของโรงพยาบาลด้วยเช่นกัน